Varsity-netbal: stryd om uitspeelplekke neem toeDie vierde Varsity Netbalreeks se ligarondes is die naweek by die halfpadmerk verby en die wedloop om plekke in die uitspeelrondes neem nou met mening toe. Met die vierde en vyfde rondes wat Sondag en Maandag gespeel word, bly daar dan nog net twee wedstryde vir elk van die agt spanne oor voordat die uitspeelrondes op 10 Oktober begin. Ná drie rondes van die reeks is UP-Tuks en die verdedigende kampioen, die NWU-Pukke, boaan die puntelys met net ŉ bonuspunt wat Tuks eerste plaas. Die Madibaz van Port Elizabeth het ŉ gemaklike voorsprong bo UJ in die vierde plek wat net een punt voor Kovsies in die vyfde plek is, en die Maties volg met ŉ swakker punteverskil in die sesde plek. Ikeys is in die sewende plek en die Vaal Universiteit vir Tegnologie (VUT) het nog geen punte verdien nie. ♦ Die vierde ronde word Sondag in die Coetzenburgse binnemuurse sentrum op Stellenbosch gespeel. Die twee voorlopers, Pukke en die jong Tuksspan, kom dan teen mekaar te staan. Die Maties teen UJ sal sekerlik ook vir ŉ opwindende wedstryd sorg. Met die reeks wat nou in intensiteit toeneem, kan die Madibaz met twee oorwinnings die naweek teen onderskeidelik VUT en die Kovsies in die tweede plek inskuif. Die Kovsies staan self sterk in die stryd om ŉ uitspeelplek. Die vyfde ronde word Maandag, ook in Stellenbosch, gespeel. Puntestand ná die derde ronde: